PTG บวกต่อ 3% โบรกฯเชียร์ “ซื้อ” เป้า 16.80 บ. มองกำไรไตรมาส 2 เด้งแรง รับราคาน้ำมันฟื้น
PTG บวกต่อ 3% โบรกฯเชียร์ “ซื้อ” เป้า 16.80 บ. มองกำไรไตรมาส 2 เด้งแรง รับราคาน้ำมันฟื้น
26 มิ.ย. 2563

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ณ เวลา 10.20 น. อยู่ที่ระดับ 16.50 บาท บวก 0.50 บาท หรือ 3.12% สูงสุดที่ระดับ 16.70 บาท ต่ำสุดที่ระดับ 16.40 บาท ด้วยมูลค่าการซื้อขาย 137.21 ล้านบาท

ด้านบล.ทิสโก้ ระบุในบทวิเคราะห์ มีมุมมองที่ดีต่อการดำเนินงานในปีนี้ของ PTG จากประเด็น 1) คาดกำไรสุทธิของบริษัทผ่านจุดต่ำสุดไปแล้วในไตรมาส 1/63 2) ปริมาณขายน้ำมันที่ฟื้นตัวได้เร็วหลังจากหดตัวในเดือนเม.ย. โดยคาดปริมาณขายสามารถเติบโตได้ 4% จากช่วงเดียวกันของปีก่อนในไตรมาส 2/63
3) ค่าการตลาดที่ปรับตัวดีขึ้นมาที่ 1.80-1.90 บาทต่อลิตร จาก 1.60 บาทต่อลิตรในไตรมาส 1/63 จากระดับราคาน้ำมันในตลาดที่มีเสถียรภาพมากยิ่งขึ้น
ดังนั้นคาดกำไรในไตรมาส 2/63 จะกลับมาเติบโตสูงจากไตรมาสก่อน โดยยังคงแนะนำ “ซื้อ” หุ้น PTG ราคาเป้าหมายอยู่ที่ 16.80 บาท (PER 20 เท่าปี 2563)